Nova data de portes obertes per a visitar la bandera blasquista de Catarroja
27 març 2024

Catarroja, 27 de març de 2024. La nova data serà el divendres 12 d'abril, a les 12.00 hores del migdia. Una jornada de portes obertes que s'anuncia en vista de les peticions per a conèixer en profunditat la història que uneix Catarroja amb l'escriptor de Cañas y barro i que es resumeix en una bandera que presideix el que fou en el seu moment el despatx d'alcaldia contigu al saló de plens de l'antic ajuntament, situat en el barri de les Barraques.

«La bandera republicana és una peça de la història del municipi confeccionada per a homenatjar l'arribada de les restes mortals de Vicent Blasco Ibáñez a València i que va ser cedida per la família de Fernando Ribes, alcalde de Catarroja en 1933, i restaurada amb fons municipals a causa del seu gran valor», explica el regidor de Regeneració Democràtica, Martí Raga. «L'antic saló de plens, també restaurat i que és una altra joia arquitectònica en el nostre municipi que, al mateix temps, va recuperar la seua glòria passada i s'actualitza amb una de les obres del nostre artista internacional, Juan Olivares», subratlla Raga.

Les persones interessades a realitzar la visita poden fer-ho enviant un correu electrònic a carrers@catarroja.es o telefonant al 670 08 53 15. Aquesta activitat està oberta a totes les persones interessades sense ser obligatori que siguen residents a Catarroja, ja que l'exposició, tal com es va demostrar fa uns mesos, va despertar un gran interés en la comarca, per ser una part de la seua història a principis del segle XX.